kaerle etc. doen te wetene allen luyden nu ende
naemaels wesende dat wy ontfangen hebben die
oitmoedige supplicatie van janne gooris arm scamel
man belast met huysvrouwe ende zesse cleyne
kinderen inhoudende hoe al eest zoe dat die suppliant
sonder iactancie te spreckenenoyt en heeft gestaen
ter quaden famen oft name mair ter contrarien
altyt geacht ende gehouden geweest voere eenen slechten
ambachts man te scepe vaerende zuerlyck zyn broot
voer zyn huysvrouwe ende kinderkens winnende
soe is nochtans geleden gebuert des os omtrent vyff
ende een half jaeren geleden hoe dat nae dyen hy
des nachts was gearriveert ter moyen by sinte
bernaerts ende binnen sceeps gheen bier hebbende
is met janne daenkens bootsman die met hem
suppliant gevaren quam te lande geturden ende
inde herberge gaen drincken aldair die selve daenkens
ten lesten vanden suppliant heeft willen ghelt hebben
seggende dat hy suppliant hem tachter was van tscepe
te varene ende hoe wel tselve was onwarachtich
nochtans want die suppliant sochte twist te schouwene
soe heeft hy hem gegeven allet tghene dat hy doen
ter tyt over hem hadde te wetene vier stuvers ende
is alsoe vanden selven janne daenkens gescheyden
ende zyn geselscap vliedende voirts gegaen tot inden
wildeman gestaen tot schelle aldair hem de voirs.
daenkens zeer corts is gevolght geweest ende heeft
nyet tegenstaende hy die voirs. vyer stuvers ontfangen
hadde als voere wederom comen ghelt eysschen ende
den selven eysch om den suppliant te irriterene by naest
tot ontallycken repetitien verhaelt gehadt soe dat
die selve suppliant siende dat hy desen overlast des
voirs. daenkens aldair nyet en coste ontslagen $syn hem
heeft zoe hy alderbedecxt coste anderwerff van dair
geabsenteert ende geloopen ten huyse vander meyere van
schelle hopende dat hy aldair vander voirs. daenkens zoude
ontslagen ende beschut wordde ende heeft der huysvrouwe
desselfs meyers gebeden dat zoe verre die voirs. janne
daenkens naer hem quame vragen dat zy segghen
wilde dat hy dair nyet en waere naeden welcken
want die voirs. meyers huysvrouwe inden kelder
was gegaen zoe is die selve daenkens gecommen
bynnen der camereren dair die suppliant ter rusten op een
bedde gelegen was ende ten derden wederomme
comen ghelt eysschen dair op die suppliant hem
heeft ter antwoerden gegeven dat hy tot antwerpen
zoude willen comen in welcken gevalle hy hem
zoude betaelen soe verre bleke dat hy in hem
enichssins gehouden hadde geweest ende want die
voirs. daenkens hier mede oyck in egheender vuegen
en heeft willen te vreden wesen zoe syn zy onderlinge
nae vele villaynige woerden creytingen ende irritamenten
ten lesten strytvarich gewordden ierst mit vuysten
ende ten lesten heeft die suppliant den zelven daenkens
gesteken met eenen opstekere in zynen arm ende in zynen
rugge dair aff hy zeer corts is van lyve ter doot
gecomen dwelck is van nu in februario lestleden
vyff jaeren geleden ende want die suppliant hem
binnen desen onsen landen van brabant nyet en heeft
dorren houden soe is hy vertrocken naer zeelandt
aldair hy van onsen rentmeestere ende den dyckgrave
heeft geleyde gehadt tot hueren wederroepenen toe
binnen welcken middelen tyde naer dyen hy mitter
voirs. dyckaigien eenen penninck gewonnen hadde
soe heeft hy der partien geinteresseerde volcomelyck gesoent
ende gecontenteert des is nu omtrent twee jaeren geleden
al blyckende byden bescheede dair aff zynde naeden welcken
zoe is warachtich hoe dat die suppliant heeft aen wylen
heeren clase van lyere onsen marcgrave tot antwerpen
verworven gehadt geleyde tot desselfs marcgraven
wederroepenen ende meynende dat die geleyde oyck
nae zyn doot geduert zoude hebben nyet wetende dat
hem eenige andere oft voirdere provisie van doenen was
naer dyen hy partye geinteresseerde gecontenteert hadde
soe is hy suppliant onlancx leden gecomen in onse
stede van antwerpen in meyningen hem mit eenen
geheyten cornelis de cuypere capiteyn van zekere
scepen van oirlogen die tseyle gaen zouden te bestedene
als busschietere ende tot antwerpen zynde is aldair
by onsen marcgrave gevangen geweest ende waere
gescapen grootelyck mits der voirs. zynder sympelheyt
ende ignorancie in zynen lyve ende ten grooten
achterdele der voirs. zynder huysvrouwen ende cleynen
kinderkens gehindert te worddene alsoe hy suppliant
seyt ons dairomme oitmoedelyck biddende soe eest
dat wy de saken voirs. overgemerct ende hier op gehadt
tadvys van onsen voirs. marcgrave van antwerpen geneycht
wesende ter beden vanden voirs. suppliant ende willende
hem in desen prefereren gracie ende genade voer rigeur
van rechte den selven suppliant hebben inden gevalle
als boven quytgeschonden geremitteert ende vergheven
ende van zunderlinger gracien schelden quyte remitteren
ende vergeven by desen onsen brieve tfeyt ende
den dootslach dair aff hier boven mentie gemaect is
mitsgaders alle offensien corporelle ende criminele
daer inne hy ter saken van dyen zoude mogen gevallen
zyn ende tegens ons ende justicie misdaen hebben
ende hebben hem van desen gerestitueert ende restitueren
tot zynen goeden name fame ende eere tot onsen
lande ende hertoghdomme van brabant ende tot allen
zynen goeden nyet verbuert zynde op dat hy eenige
heeft gelyck ende in alder manieren als hy was voere
die geschiedenisse vanden voirs. feyte ende dootslage
imponerende hier op een eeuwich geswych ende silencie
onsen procureur general in brabant onsen voirs. marcgrave
van antwerpen schoutet van lyere ende allen anderen
onsen ende onsen vassallen richteren justicieren officieren
ende dieneren dien dit eenichsins aengaen sal mogen
satisfactie nochtans gedaen der partyen in desen
geinteresseerde op dat die nyet gedaen en zy
ende eenige dair toe stae civilyck alleenlyck
behoudelyck oyck ende in desen versien dat die
voirs. suppliant zal gehouden zyn tvoirs. feyt ende
dootslach aen ons te beteren ende dat civilyck
alleenlyck ende tot dyen te betaelene die redelycke
costen van justicien hier om gedaen ende te doene
al ter arbitragien ende taxatien van onsen lieven
ende getrouwen die cancellier ende luyden van
onsen raede geordineert in brabant die wy dair
toe committeren by desen ontbieden dair omme ende
bevelen den voirs. onsen cancellier ende luyden van
onsen voirs raede dat geroepen voer hen die ghene
die dair omme toe behooren geroepen te zyne zy procederen
wel ende getrouwelick totten interinemente ende
verificatien van desen ende totter taxatien ende
moderatien vander voirs. civille beternisse ende
costen van justicien welck interinement die voirs.
#sy hier af veraantwordt
byden ontfanger
vanden exployten
suppliant zal schuldich zyn te versueckene ende hem te
presenteren in onsen voirs. raide bynnen eenen
jaere naistcommende op te pene van te verbuerene
deffect van desen ende dat gedaen ende die voirs.
civile beternisse getaxeert wesende ende betaelt
in handen vanden ghenen van onsen ontfangeren
dien dat behoirt die welcke gehouden wordt
tot onsen proffyte dair aff rekeninge bewys ende
reliqua te doene tallen tyden als hy des sal
wordden versocht zy ende voirts alle andere
onse richteren ende officieren vanden smalen heeren
onsen voirs. lants van brabant dien dit aengaen
sal mogen den voirs. suppliant van dese onser
gratien quytscheldinge ende remissie inder
manieren boven vercleert doen laeten ende
gedoogen peysselick ende vredelick ende eeuwelyck
genyeten ende gebruycken sonder hem dair inne
te doene oft te laeten geschieden in zynen lyve
oft goeden eenigen hinder stoot oft letsel ter
contrarien ende by alsoe hy oft zyne voirs.
goeden ter saken van desen nu oft in toecomende tyden
gecommert gevangen oft gearresteert wordden die
ter stont ende zonder vertreck stellen ende stellen
doen tot geheelder ende volcomenen delivrancie ende
ten eynde dat dit vast ende gestadich blyve tot
eeuwigen daegen hebben wy onsen zegele hier aen
doen hangen behoudelick nochtans ons in anderen
dinghen onsen rechte ende anderen hueren rechte in
allen gegeven in onser stadt van bruessele inde
maent van julio int jaire onssenheeren duysent
vyffhondert ende zessendertich van onsen keyserrycke
txviie ende van onsen rycken van castillien
van cicillien napels ende anderen txxie aldus
stont gescreven opde plycke byden keyser in
zynen rade ende getekent l de zoete visa
recepta
ghecollacionneert tegens
doriginale brieven by my
decock